ועדת הפנים ואיכות הסביבה, כנסת 17, פרוטוקול מספר 385, 2008-06-24 09:00

אופיר פינס-פז: זה על פי מדיניות מנהל הוועדה.

אופיר פינס-פז: כל החוקים המובאים אלי זאת קדנציה של 7 שנים בלי אפשרות לסחוט, להבטיח, לאיים ולצ'פר.

גלעד קרן: מקריא: " הוועדה המייעצת 202ד.

גלעד קרן: תוקם ועדה מייעצת שתמליץ לשר המשפטים לעניין קביעת רשימת השמאים המכריעים (בפרק זה – הוועדה המייעצת), וזה הרכבה: (1) יושב ראש מועצת שמאי המקרקעין, והוא יהיה היושב ראש; (2) השמאי הממשלתי הראשי או נציגו; (3) מנהל מינהל התכנון במשרד הפנים או נציגו; (4) שני שמאי מקרקעין שיקבע יושב ראש הוועדה, מתוך רשימה של ארבעה שמאי מקרקעין שימנה שר המשפטים על פי המלצת הארגון המייצג את המספר הגדול ביותר של שמאי מקרקעין בישראל, ואם לא ניתנה המלצה כאמור – שימנה שר המשפטים לפי בחירתו; (5) היועץ המשפטי של עיריית ירושלים, תל אביב או חיפה, שימנה שר הפנים; (6) נציג ציבור שימנה שר המשפטים.

גלעד קרן: כשירות לכהונה כשמאי מכריע 202ה.

גלעד קרן: מי שנתקיימו בו כל אלה, כשיר לכהן כשמאי מכריע: (1) הוא אזרח ישראל או תושב קבע בישראל; (2) הוא שמאי הרשום בפנקס שמאי המקרקעין במשך שבע השנים האחרונות לפחות ועסק בפועל, ברציפות או לסירוגין, במשך חמש שנים לפחות בשמאות מקרקעין בנושאים כאמור בפרקים ח', ח'1 או ט'; (3) הוא לא הורשע בעבירה, אשר מפאת חומרתה, מהותה או נסיבותיה אין הוא ראוי לכהן כשמאי מכריע ובית משפט לא קבע לגביו כי עבר עבירה כאמור, אף שלא הרשיעו בה; (4) רישומו בפנקס שמאי המקרקעין לא הותלה בחמש השנים האחרונות, ואם הותלה, חלפו חמש שנים לפחות ממועד סיום ההתליה ועד למועד המינוי; (5) הוא אינו פסול דין, מי שהוכרז פושט רגל או מי שמונה לו אפוטרופוס; (6) הוא לא עלול להימצא במישרין או בעקיפין, במצב תדיר של ניגוד עניינים בין כהונתו כשמאי מכריע, לבין עניין אישי או תפקיד אחר שלו; בפרק זה, "עניין אישי או תפקיד אחר" – לרבות עניין אישי או תפקיד אחר של קרובו.

גלעד קרן: "

אופיר פינס-פז: הערות.

רן ורניק: כדאי שתשמעו מה קורה בשטח.

רן ורניק: כדי להיכנס לחוק הזה כשמאים, אנחנו נדרשים לסגור משרדים.

רן ורניק: חלקינו בעלי משרדים משגשגים.

רן ורניק: אין לנו דרך חזרה.

אופיר פינס-פז: חברים, אל תיכנסו לזה.

אופיר פינס-פז: אני אדון בזה כשנדון מה זה היצור הזה שנקרא שמאי מכריע.

רן ורניק: הרצון שלנו ללכת יהיה שואף לאפס.

אופיר פינס-פז: אמרתי שאדון בזה כאשר נדון בשאלה מה זה שמאי מכריע.

אופיר פינס-פז: אולי כולכם תעברו להיות עובד מדינה.

שאול וייסמן: אני רוצה שתראו את הרכב הוועדה המייעצת.

שאול וייסמן: הרכב הוועדה המייעצת זה כמעט פוליטביורו.

שאול וייסמן: תסתכלו טוב, איפה האזרח שם?

שאול וייסמן: חלק גדול עובדי מדינה, שחייבים במשמעת על פי חוק שירות המדינה לציית להחלטות ממשלה.

אופיר פינס-פז: מה אתה מציע?

שאול וייסמן: צריך לאזן את ההרכב כדי שלאזרח יהיה מה לומר.

שאול וייסמן: יש לי הצעה ואני אלך אחד אחד: יושב ראש מועצת שמאים יהיה יושב ראש.

שאול וייסמן: אין לי בעיה אלא שהיום יושב ראש מועצת שמאים הוא גם עובד מדינה.

שאול וייסמן: נציג לשכת עורכי הדין, נציג התאחדות הקבלנים.

אופיר פינס-פז: אני יודע לקרוא, מה אתה מציע?

שאול וייסמן: אני מציע הרכב ועדה הרבה יותר מאוזן.

שאול וייסמן: לא איכפת לי שיהיה נציג של לשכת עורכי הדין, נציג התאחדות הקבלנים, ונציג לשכת שמאי המקרקעין.

שרית דנה: יש שניים.

שרית דנה: יש שני שמאים מקרקעין פרטיים ונציג ציבור.

שאול וייסמן: יועצים משפטיים הם בעלי עניין.

אופיר פינס-פז: הבנתי.

אופיר פינס-פז: אל"ף, יהיו שני נציגי ציבור.

אופיר פינס-פז: מניסיוני, נציג ציבור אחד הולך לאיבוד בוועדות האלה, אין לו אחיזה.

שרית דנה: יש פה שלושה נציגי ציבור.

ראול סרוגו: התאחדות הקבלנים, או יותר נכון קבלני ויזמי ישראל, הם הצרכנים העיקריים של החוק הזה.

ראול סרוגו: הם הצרכנים השכיחים בנושא של היטלי השבחה וגם 197.

ראול סרוגו: בהרכב הזה יש נציגי שמאים שייצגו גם ועדות.

ראול סרוגו: יש כאן את נציגי עיריות תל-אביב, ירושלים או חיפה.

ראול סרוגו: זאת אומרת, בתוך הוועדה יש צד אחד שהוא זה שקובע את עמדת הממשלה, המדינה והרשויות ולציבור אין אף אחד.

ראול סרוגו: אנחנו מציעים שיהיו שני נציגים של התאחדות הקבלנים, שימונו על ידי נשיא התאחדות הקבלנים.

שאול ויסמן: נציג לשכת עורכי הדין הוא צרכן ענק של התחום הזה.

אופיר פינס-פז: מי משלם את היטל ההשבחה?

ארז קמיניץ: גם האזרח.

שרית דנה: אין לנו התנגדות להוסיף עוד נציג של הצרכנים.

אופיר פינס-פז: נציג הקבלנים ונציג לשכת עורכי הדין.

שרית דנה: הקבלנים הם אכן צרכן אבל הם אחד הצרכנים.

שרית דנה: אני חושבת שלהתאחדות הקבלנים אין מעמד סטטוטורי.

ראול סרוגו: בוודאי שיש.

ראול סרוגו: אנחנו הארגון היציג של קבלני ישראל.

שרית דנה: התאחדות הקבלנים ככזאת, איננה גוף בעל מעמד סטטוטורי.

שרית דנה: כשם שאנחנו לא כותבים את לשכת השמאים - - -

אופיר פינס-פז: כתבתם "הארגון היציג".

שרית דנה: אני חושבת שלקבלנים, כצרכן אחד מיני צרכנים רבים, לא צריכים להיות מיוצגים פה.

שרית דנה: השמאים הפרטיים מייצגים את כל הצדדים.

שרית דנה: הם עובדים עבורך כמו שהם עובדים עבור הוועדות.

שאול וייסמן: הם גם מושפעים מאוד כי הם משתכרים מזה.

ראול סרוגו: התאחדות הקבלנים היא התאחדות ממלכתית.

ראול סרוגו: היא הוכיחה את זה בהרבה מאוד מקרים.

ראול סרוגו: היא גורם מקצועי.

ראול סרוגו: הוא יכול לייעץ לוועדה כמו שצריך.

ראול סרוגו: לא צריך להטיל עלינו סטיגמות.

שרית דנה: אני רוצה לסיים את המשפט וגם נדמה לי שלא הזכרתי את המילה "סטיגמה".

שרית דנה: אם יש שני נציגי ציבור, שר המשפטים יכול לבחור מבין השניים האלה אחד שהוא קבלן, והשני שהוא נציג צרכנים.

שרית דנה: זה משאיר את העניין הזה רחב.

שרית דנה: יבחר השר מיהו הציבור הרלוונטי.

שרית דנה: נראה לנו שזאת הדרך הנכונה.

אופיר פינס-פז: זה לא שכנע אותי אז זה יהיה שר המשפטים ימנה נציג של ארגון יציג של הקבלנים.

אופיר פינס-פז: יהיה עוד נציג ציבור.

אופיר פינס-פז: בפעם הראשונה בהיסטוריה, לשכת עורכי הדין לא תיוצג.

אופיר פינס-פז: תמשיך לקרוא.

שאול וייסמן: יש לי עוד הערה לגבי כשירות.

אופיר פינס-פז: שמעתי, הלאה.

שאול וייסמן: זה סותר את החוק הקודם.

אופיר פינס-פז: אדוני, תעתור נגדי לבג"צ.

שאול וייסמן: לא מצוין שהוא צריך להיות בעל עבר אקדמאי, כפי שהחוק קובע לעשות את זה.

אופיר פינס-פז: תמשיך.

גלעד קרן: מקריא את סעיף202ו(א) להצעת החוק.

אופיר פינס-פז: אגב, אני מסכים ששמאי צריך להיות אקדמאי.

שאול וייסמן: לפי החוק החדש הוא חייב להיות.

קריאה: אבל יש חוק ישן ויש שמאים שהם לא אקדמאים.

אופיר פינס-פז: תטפלו בזה.

שאול וייסמן: הם לא חייבים להיות שמאים מכריעים.

ארז כהן: יש בסך הכל 1,400 שמאים, אז נצמצם עוד את הקבוצה.

שרית דנה: הגוורדיה הוותיקה של השמאים, חלקם אינם אקדמאים, כי הדין לא דרש את זה.

שרית דנה: הם מהוותיקים ומהרציניים במשק.

שרית דנה: אין שום הצדקה לקחת מתוך סך השמאים המורשים לעסוק, שהוא מאוד מצומצם - - -

אופיר פינס-פז: שניכם לא בעד אקדמאים?

שרית דנה: שנינו לא בעד להטיל מגבלה על מקצוע מרושה.

שרית דנה: רואה חשבון לא חייב להיות אקדמאי.

שאול וייסמן: אבל היום שמאי צריך להיות אקדמאי.

שרית דנה: שמאי שיתחיל להיבחן החל מהשנה הבאה.

שרית דנה: רואה חשבון לא חייב ללמוד באוניברסיטה.

אופיר פינס-פז: תמשיך.

גלעד קרן: מקריא:

אופיר פינס-פז: מה קורה אם שמאי מסתיר ניגוד עניינים ולא מדווח?

אופיר פינס-פז: אני רוצה עונש.

ארז קמיניץ: זה שימוש לרעה בתואר המשרה.

אופיר פינס-פז: אני שואל שאלה פשוטה, תענו לי בתשובה פשוטה.

אופיר פינס-פז: מה קורה כששמאי מסתיר ניגוד עניינים ולא מדווח.

שרית דנה: שר המשפטים יבטל את מינויו כשמאי מכריע.

ארז קמיניץ: אם אתה רוצה סנקציה פלילית, אז ככל שהוא עבר עבירה פלילית של קבלת דבר במרמה - - -

שרית דנה: אני חושבת שזה כלול אבל אפשר להכניס את זה.

גלי בן אור: יש הוראות בחוק העונשין.

אופיר פינס-פז: אני רוצה הוראה ספציפית שתפחית.

אופיר פינס-פז: מישהו עמד על זה לדין עד היום?

אופיר פינס-פז: אל תספרו לי את הסיפורים האלה של להפחיד.

אופיר פינס-פז: אני רוצה הוראה ספציפית, כשהאדם עושה הוא יודע שהוא הולך להליך הפלילי.

אופיר פינס-פז: עזבו אותי מהדין הפלילי ומההוראות הכלליות.

אופיר פינס-פז: אני רוצה ספציפי.

גלעד קרן: מה הענישה המבוקשת?

אופיר פינס-פז: 3 שנים בפנים.

שאול וייסמן: זה כמו הפרת אמונים.

גלי בן אור: נציגת המחלקה הפלילית שלנו נמצאת כאן.

גלי בן אור: אני יכולה לקרוא לה ונוכל להיעזר בה.

אופיר פינס-פז: אגב, הוא יכול לתבוע אותו גם אזרחית.

שרית דנה: זה ברור.

אופיר פינס-פז: אני רוצה שהכל יהיה כתוב.

אופיר פינס-פז: שהאדם יידע שאם הוא לא מדווח זה הסוף שלו.

אופיר פינס-פז: אנחנו נותנים פה אמון באדם והסנקציה עליו צריכה להיות מאוד קשה.

אופיר פינס-פז: אנשים הולכים לדבר הזה, זה עתידם מהרבה מאוד בחינות.

אופיר פינס-פז: הם חייבים לדעת שהם עומדים בפני אדם שהוא נקי ואין פה שום שיקול אחר.

אופיר פינס-פז: נמשיך לקרוא.

גלעד קרן: מקריא: "ייחוד פעולת שמאי מכריע 202ח.

גלעד קרן: (א) שמאי מכריע לא יבצע, במישרין או בעקיפין, פעולה שיוחדה לשמאי מקרקעין לפי הפרק החמישי לחוק שמאי מקרקעין, למעט פעולה שהוא רשאי לבצעה לפי חוק זה או שהוטלה עליו לפי חיקוק אחר, ולא יעסוק בכל עיסוק אחר פרט לעיסוק כשמאי מכריע, אלא אם כן אין בעיסוק האחר כדי ליצור ניגוד עניינים עם פעולתו כשמאי מכריע, והתקיים אחד מאלה: (1) העיסוק הוטל עליו לפי חיקוק אחר; (2) העיסוק מותר על פי כללים שקבע שר המשפטים בעניין זה לאחר התייעצות עם הוועדה המייעצת; (3) שר המשפטים, בהתייעצות עם הוועדה המייעצת, קבע כי הוא רשאי לעסוק בעיסוק זה.

גלעד קרן: (ב) הוראות סעיף זה יחולו, בשינוים המחויבים, גם על שמאי מקרקעין או מתמחה בשמאות מקרקעין המועסק בידי שמאי מכריע לצורך ביצוע תפקידו".

ארז קמיניץ: לגבי העובדים של השמאי המכריע.

ארז קמיניץ: יש התייחסות לעניין זה בשני סעיפים שמשתלבים זה בזה.

ארז קמיניץ: גם ב-20ו(ג), שזאת הוספה של הוועדה שאין לנו בעיה איתה.

ארז קמיניץ: השאלה היא מה היא משליכה על 202ח.

ארז קמיניץ: ההצעה המקורית שלנו ב-202ח, שעוסקת בכלל מאוד מאוד קיצוני של ניגוד ענייני, שנקרא ייחוד הפעולות של שמאי מקרקעין, שלא יעשה שום פעולה אחרת או שום עבודה אחרת, בוודאי מונעת מצבים של ניגוד עניינים ברמה הכי גבוהה.

ארז קמיניץ: אנחנו רצינו להחיל את אותו כלל גם על העובדים של השמאי המכריע.

ארז קמיניץ: קיבלנו את האמירה של היועץ המשפטי של הוועדה שלפיה אפשר להחיל את אותו כלל של ניגוד עניינים, על מי שמתעסק בשומות בצורה מקצועית, שזה שמאי אחר שמועסק על ידו או מתמחה.

ארז קמיניץ: לעומת זאת, על עובדי ההנהלה, למשל על המזכירה או פועלת הניקיון לא צריך להחיל את אותו כלל חריג.

ארז קמיניץ: יחד עם זאת, גם המזכירה יכולה לעשות פעולה בעולם האחר שלה, למשל אחר הצהריים היא רוצה לעבוד בעבודה אחרת, בוודאי שהיא יכולה לעשות איזו עבודה שהיא רוצה, ובלבד שהיא לא תהיה בניגוד עניינים.

ארז קמיניץ: שהיא לא תלך להיות מזכירה של קבלן שעומד להופיע בפניהם.

ארז קמיניץ: את זה אנחנו לא רוצים.

ארז קמיניץ: ב-202ו כתבתם באופן כללי שהוא לא יכול להעסיק אנשים שהם בניגוד עניינים וזה בסדר.

ארז קמיניץ: אבל אנחנו רוצים שיהיה משהו.

אופיר פינס-פז: אז תכתבו את זה.

שרית דנה: העובד יהיה חייב לדווח לשמאי המכריע.

שרית דנה: נוסיף את זה.

גלעד קרן: מקריא:

אופיר פינס-פז: הוא יכול לערער לבית משפט על ההחלטה הזאת.

גלעד קרן: מקריא: החלת הוראות על שמאי מכריע 202יא.

גלעד קרן: (1) לענין חוק העונשין, התשל"ז – 1977 דין השמאי המכריע כדין עובד ציבור.

גלעד קרן: בסעיף 202יב אנחנו מבקשים להוסיף: לאחר "שר המשפטים יתקין" אנחנו מבקשים להוסיף: "באישור ועדת הפנים והגנת הסביבה של הכנסת".

אופיר פינס-פז: הערות עד כאן.

אופיר פינס-פז: זה כבר הפרק שבו דנים במהות של השמאי המכריע?

שרית דנה: אלה הדינים החלים עליו.

אופיר פינס-פז: מה ההערות שלכם?

אופיר פינס-פז: ההסדר מקובל עליכם?

ראול סרוגו: ההסדר מקובל אבל אני רוצה להביע חשש מסוים.

ראול סרוגו: החשש שלנו הוא שלא יהיו מספיק שמאים מכריעים.

ראול סרוגו: זה מה שאמר רן וירניק.

ראול סרוגו: אנחנו גם רוצים שמאים ראויים.

ראול סרוגו: יש היום הרבה מאוד שמאים שהם ותיקים מנוסים והם ראויים להיות שמאי מכריע.

ראול סרוגו: אני לא רואה איך הם עוזבים משרד שלם, עם מאגר לקוחות גדול ומתעסקים בהשבחה, במנהל, ב-197, בליווי פרויקטים.

ראול סרוגו: אני לא רואה אותם עוזבים.

ראול סרוגו: החשש שלי הוא שיהיו מעט מאוד שמאים מכריעים ואלה שייכנסו – פה מדובר על תנאי סף מאוד מינימליסטים.

ראול סרוגו: אלה שייכנסו, לדעתי, הם לא יהיו הראויים באמת להיות שמאים מכריעים.

ראול סרוגו: זה החשש שלי.

ראול סרוגו: לכן אנחנו סבורים שבתקנות יהיה צריך להגדיר כמות מוגדרת של שמאים מכריעים על מנת שהחוק ייכנס לתוקף.

ראול סרוגו: לדעתי

אופיר פינס-פז: כמה ניסיון צריך שמאי מכריע?

תומר רוזנר: 7 שנות ניסיון כללי ו-5 בתחום הספציפי.

אופיר פינס-פז: זה נראה לך מספיק?

ראול סרוגו: אם שמאי מכריע צריך לדון ב-197, אלה לא תביעות שהן כל כך שכיחות.

ראול סרוגו: ב-5 שנים אולי הוא נפגש פעם אחת עם 197 ואולי בכלל לא.

ניקו פרימו: העובדה שרוצים לקבל שמאים ראויים והעובדה שרוצים להגביל את תקופת הכהונה שלהם ל-7 שנים בלבד בלי אפשרות להאריך אותה, שתי העובדות האלה עומדות בסתירה אחת לשניה.

ניקו פרימו: אם רוצים לקבל שמאים ראויים אז מדובר בשמאים שיש להם משרדים מבוססים והם צריכים לסגור אותם.

ניקו פרימו: אם הם צריכים לסגור את המשרד ל-7 שנים, לא תקבל את הראויים ותקבל את אלה שהוא חושש שהם יבואו.

ניקו פרימו: לכן אני מציע לשקול פעם נוספת, לאפשר את הארכת הכהונה מעבר ל-7 שנים.

ניקו פרימו: אנשים לא יבואו ל-7 שנים.

שאול וייסמן: לא סתם אמרתי קודם שהשמאי צריך להיות אקדמאי.

שאול וייסמן: בוועדת ערר כולם אקדמאים.

שרית דנה: נציג ציבור לא.

שאול וייסמן: למה אני אומר אקדמאי?

אופיר פינס-פז: מה זה קשור?

שאול וייסמן: הכשירות.

שאול וייסמן: אתה רוצה כשירות של שמאי.

שאול וייסמן: אתה רוצה שיהיה לו מוניטין.

שאול וייסמן: 7 שנות ניסיון זה כלום.

שאול וייסמן: מי שיגיד לי שבשומות מאוד מורכבות - - -

תומר רוזנר: במחוזי זה 7 שנים עורך דין.

שאול וייסמן: יש מספיק שמאים ותיקים, עם ניסיון מוכח בתחום ואלה לא יכנסו.

אופיר פינס-פז: כתבתם עד איזה גיל הוא יוכל להיות שמאי מכריע?

שרית דנה: לא.

אופיר פינס-פז: אני מבקש שבחוק יהיה כתוב עד גיל 70 ואדם אחרי גיל 60 לא יוכל להתמנות.

שאול וייסמן: אתה מפסיד את האנשים הכי טובים.

שאול וייסמן: אחרי גיל 60 הוא יכול לסגור משרד ולהתחיל לעבוד.

אופיר פינס-פז: שאף אחד לא ייפגע.

אופיר פינס-פז: הקדנציה היא עד גיל 70 אז ייקחו מישהו בן 65?

שאול וייסמן: לא, עד גיל 63.

אופיר פינס-פז: עם גיל 63 אין בעיה.

שרית דנה: אנחנו שותפים לדאגה הזאת ולכן חשוב לנו הליך המיון.

אופיר פינס-פז: כמה שמאים צריך?

שרית דנה: קשה מאוד לדעת וזאת מהרבה טעמים.

שרית דנה: אנחנו משנים את הקונספט בהרבה מובנים.

שרית דנה: מובן אחד הוא שההחלטות של השמאים המכריעים יהיו שקופות וממילא יגרמו לאחידות.

שרית דנה: זאת אומרת שכמויות נכבדות של התדיינות שקיימת היום – כל אחד יכול ללכת לוועדה המקומית ולעשות איתה מסחרה.

שרית דנה: עם זה הגעת להסכם על 100 עם ההוא אתה יכול על 105.

אופיר פינס-פז: השאלה האם זה ממשיך?

שרית דנה: זה לא ממשיך.

שרית דנה: ברגע שההחלטות של השמאי המכריע הן החלטות שקופות, ממילא הוועדה המקומית לא תוכל להוציא שומה גבוהה יותר ממה שהשמאי המכריע פסק לה אתמול.

שרית דנה: לכן, לדעתנו, כמות ההתדיינות, בוודאי בתיקים הקטנים, תיקטן בתוך תקופה קצרה באופן דרמטי.

שרית דנה: שנית, יכול להיות שזה גוף שימשוך כל כך הרבה יוקרה, שהוא כן ימשוך אליו התדיינות.

אופיר פינס-פז: שמאי מכריע עובד ליד ועדה מקומית או ליד ועדה מחוזית?

אופיר פינס-פז: יש כ-200 ועדות מחוזיות.

שרית דנה: לא לרבות יש היטלי השבחה ו-197.

שרית דנה: יש רשויות מקומיות רבות בארץ שלא מכירות את זה.

שרית דנה: החשש הגדול ביותר שלנו הוא להביא למצב שבו אנשים סוגרים משרדים ואין להם עבודה.

שרית דנה: לכן הקונספט שחשבנו ללכת עליו הוא ליצור רשימה גדולה באופן יחסי, שמתוכה ימונו בהתחלה מספר לא גדול של אנשים, כאשר אפשר יהיה בתוך טווח של 3 חודשים להוסיף עוד ועוד.

שרית דנה: אם נגיע, חס וחלילה, למצב שבו מינינו שמאים אחראים שעזבו משרדים ואין להם מה לעשות כי התיקים לא יגיעו אליהם, זה חשש כבד.

שרית דנה: מאז אנחנו מדברים על העניין הזה, שאני מוכרחה לומר שהוא יוזמה של לשכת השמאים, הגיעו אלי פונים רבים מהשכבה הבכירה ביותר של המקצוע.

שרית דנה: אנשים מבוגרים שעוסקים היום בשמאות מכרעת.

שרית דנה: לכן תחושת הבטן שלי, מכמות האנשים שפנו אלי, זה שנוכל לקבל את השמאים הטובים ביותר.

שרית דנה: בשלב הראשון זה לא יהיה נכון להגביל את הגיל.

שרית דנה: לפעמים דווקא אנשים שכבר עשו את שלהם בשוק הפרטי רוצים לעשות משהו אחר בשנים האחרונות של המקצוע שלהם, עם יוקרה מקצועית ועם כבוד.

שרית דנה: יכול להיות שבעוד 10 שנים אפשר יהיה לעשות מגבלת גיל.

שרית דנה: אני הייתי סומכת על הוועדה ועל שר המשפטים שיפעילו שיקול דעת כאשר הם ממנים.

אופיר פינס-פז: העמדה לא מתקבלת, אני מצטער.

אופיר פינס-פז: תהיה מגבלת גיל 70 ואני מוכן להאריך את הקדנציה מ-7 ל-10 שנים.

קריאה: אפשר יהיה להגיש מועמדות פעם שניה?

אופיר פינס-פז: לא.

אופיר פינס-פז: אנשים יבואו בסוף הקריירה ויחליטו שזה מה שהם רוצים.

ניקוי פרימו: פספסת את דור הביניים.

ניקוי פרימו: תחשוב מה יקרה בעוד 5 שנים.

אופיר פינס-פז: חברים, אני לא המצאתי את הפטנט הזה ולא המצאתי את המודל הזה.

אופיר פינס-פז: מה אתם רוצים מחיי?

אופיר פינס-פז: אתם הבאתם אותו לכאן.

אופיר פינס-פז: אני חושב שצריכה להיות רק קדנציה אחת בתפקידים מסוג זה.

אופיר פינס-פז: אני מוכן ללכת לקדנציה של 10 שנים.

רן וירניק: אדוני, שופט זה לכל החיים ואנחנו הכי קרובים לזה.

אופיר פינס-פז: לא, אתם לא שופטים.

אייל יצחק: אני מכיר את המטריה הזאת כי הייתי 7 שנים בתוך ועדה מקומית במחלקת היטל השבחה.

אייל יצחק: אני רוצה לומר שיש לי חשש כבד שאם לא נאפשר לשמאים, שעושים את הויתור הזה וסוגרים משרד, השמאים הטובים והאיכותיים, ונוכל להבטיח להם שאולי תהיה להם קדנציה נוספת, יהיו טובים ורבים שלא יצטרפו אלינו.

אייל יצחק: אני חושש שבדרך הזאת לא יהיו מספיק שמאים.

אייל יצחק: אני חושב שזה ויתור גדול.

אופיר פינס-פז: חברים, עם כל הכבוד, אנחנו לא תופרים פה חליפות אישיות.

אופיר פינס-פז: אם אתה רוצה להמשיך להיות במשרד שלך, תישאר במשרד שלך ואני מאחל לך בהצלחה.

רן ורניק: אני לא מדבר על עצמי.

אופיר פינס-פז: אני מצטער.

אופיר פינס-פז: אז יהיו שמאים פחות ותיקים שלא יצטרכו לסגור את המשרד אלא הם עובדים אצלך והם יחליטו שהם הולכים להיות שמאים מכריעים.

אופיר פינס-פז: שאף אחד לא יסגור את המשרד שלו והכל יהיה בסדר.

אופיר פינס-פז: 10 שנים.

אופיר פינס-פז: מי שרוצה יסגור את משרדו, מי שרוצה, ישאיר את משרדו.

אופיר פינס-פז: 10 שנים ועד גיל 70 סיום הכהונה.

אופיר פינס-פז: לא הגבלתי את הכניסה.

תומר רוזנר: לגבי הנושא של אישור ועדת הפנים לתקנות.

תומר רוזנר: אנחנו ביקשנו את כל התקנות לאישור ועדת הפנים אבל ביקשו מאיתנו לצמצם את זה רק לנושא של שכר השמאים.

תומר רוזנר: אני חושב שהבקשה מוצדקת.

תומר רוזנר: הנושא של השכר הוא נושא מאוד חשוב מבחינה ציבורית.

אופיר פינס-פז: אם כבר מביאים, אז שיביאו הכל.

תומר רוזנר: כי סדרי דין, מה טופס הבקשה וכו' אלה דברים שהכנסת לא צריכה לעסוק בהם.

תומר רוזנר: אז רק נושא השכר יבוא לפה.

אופיר פינס-פז: בסדר.

ארז קמיניץ: הערה ל-202ט'.

ארז קמיניץ: לכאורה שר המשפטים חייב למחוק שמאי מכריע שתוך כדי כהונתו התגלה חשש לניגוד עניינים באופן תדיר.

ארז קמיניץ: את החשש לניגוד עניינים באופן תדיר אפשר לפתור על ידי הסדר ניגוד עניינים, כפי שהופיע בהערכתם אותה קיבלנו.

ארז קמיניץ: זאת הערה טכנית ולא מהותית.

ארז קמיניץ: צריך לדאוג לזה שסעיף 202ט(א) לא יחול – ששר המשפטים לא יהיה חייב למחוק אלא ימתין לאפשרות שייעשה הסדר ניגוד עניינים לשמאי מכהן.

ארז קמיניץ: יכול להיות שהוא נקלע לסיטואציה לחשש לניגוד עניינים באופן תדיר, אבל זה בר פיתרון בצורה של הסדר ניגוד עניינים.

אופיר פינס-פז: אני לא מת על זה.

ארז קמיניץ: אם נתנו את האפשרות תוך כדי הכהונה, וזאת הצעה של היועץ המשפטי - - -

אופיר פינס-פז: אז מה אם זאת הצעה של היועץ המשפטי?

אופיר פינס-פז: חברים, אני כבר עבדתי פעם עם מישהו שהסדר ניגוד העניינים שלו היה מפה ועד סוף החדר.

אופיר פינס-פז: פה הוא לא יכול היה לשבת, פה הוא כן יכול היה לשבת, פה הוא היה צריך ללכת ושם הוא היה צריך לחזור.

אופיר פינס-פז: מי שיש לו ניגוד עניינים תדיר, שלא יהיה שמאי מכריע.

ארז קמיניץ: אז אין טעם גם לעשות לו הסדר ניגוד עניינים.

ארז קמיניץ: צריך לרדת לחלוטין מההצעה הקודמת.

אופיר פינס-פז: למה?

אופיר פינס-פז: רק בשלב המינוי, אם יש ניגוד עניינים כזה או אחר, עושים הסכם ניגוד עניינים וזה בסדר.

אופיר פינס-פז: אם רואים שההסכם יותר גדול מהמינוי, אז אי אפשר לעשות אותו.

אופיר פינס-פז: זה לא בכל תנאי.

ארז קמיניץ: זה מה שהצענו.

ארז קמיניץ: היועץ המשפטי של הוועדה ביקש להוסיף שאם מתגלה במהלך כהונתו ניגוד עניינים תדיר אפשר - - -

אופיר פינס-פז: מה זאת אומרת מתגלה?

שרית דנה: נניח שאשתו ירשה חברה קבלנית.

שרית דנה: נוצרו נסיבות חדשות.

שרית דנה: הבן שלו הפך להיות מנכ"ל אפריקה ישראל.

אופיר פינס-פז: הבנתי, בסדר.

אופיר פינס-פז: סרוגו, הבקשה שלך שהחוק לא יכנס לתוקפו היא בקשה מעניינת.

אופיר פינס-פז: מה אתם אומרים על זה?

שרית דנה: 5 מינימום.

אופיר פינס-פז: אני אומר 10.

אייל יצחק: אנחנו לא יודעים כמה תיקים יש בשנה.

ראול סרוגו: לדעתי יהיו יותר תיקים מהיום.

ראול סרוגו: אני לא מקבל את דעתה של שרית בעניי הזה.

ראול סרוגו: ברגע שמבטלים את האפשרות להגיע לשומה מוסכמת בין הנישום לוועדה המקומית, אז הכל יגיע לשמאי המכריע.

ראול סרוגו: יהיו יותר תיקים בשמאי המכריע.

ראול סרוגו: דרך אגב, בחקיקה לא נקבע מה לוחות הזמנים של השמאי המכריע.

ראול סרוגו: תארו לכם שיש 10 שמאים מכריעים בכל הארץ.

ראול סרוגו: כל תיק ייקח חצי שנה.

ראול סרוגו: תהיה לנו בעיה אם לא יהיו לפחות 50 שמאים.

ראול סרוגו: זאת הערכה שלנו.

ראול סרוגו: גם היום יש 50 שמאים מכריעים.

אופיר פינס-פז: אמרתי 10.

תומר רוזנר: בתוספת השלישית מוצע שינוי הקונספט, דהיינו, לבטל את הנושא של אפשרות של משא ומתן בין החייב לרשות המקומית, דבר שיצר במקרים רבים שחיתויות ובעיות מאוד קשות אחרות.

תומר רוזנר: מוצע כאן מנגנון דומה ל-197 אבל כאן הממשלה הציעה בהצעה המקורית להוסיף הליך נוסף של השגה, לפני השמאי המכריע.

תומר רוזנר: אנחנו הצענו, ואני מבין שהממשלה מסכימה, לוותר על הליך ההשגה ולהותיר אפשרות של הוועדה המקומית לתקן, בכל עת, את השומה מטעמים טכניים, כאשר התגלתה טעות טכנית בשומה.

תומר רוזנר: כך אנחנו חוסכים את ההליך של ההשגה.

ראול סרוגו: לא הבנתי.

ראול סרוגו: אני מערער על ההחלטה בשומה, אני לא יכול להגיש השגה?

תומר רוזנר: תגיש ערר.

ראול סרוגו: להגיש ערר ישר לוועדת ערר?

אופיר פינס-פז: חבים, שמענו, לא החלטנו.

אופיר פינס-פז: תמשיך להקריא.

גלעד קרן: מקריא את סעיף 6 (תיקון התוספת השלישית) להצעת החוק.

גלעד קרן: 6.

גלעד קרן: בתוספת השלישית – (1) בסעיף 1 – (א) אחרי ההגדרה "שומה סופית", יבוא "שמאי מכריע" – מי שכלול ברשימת השמאים המכריעים כמשמעותה בסעיף 202ג(א);"; (ב) בהגדרה "שמאי מקרקעין", במקום "חוק שמאי מקרקעין, התשכ"ב–1962" , יבוא "חוק שמאי מקרקעין, התשס"א–2001"; (2) בסעיף 6(ב), המילים "להגיש שומה אחרת" - יימחקו; (3) אחרי סעיף 13 יבוא: "שיעור החיוב בהיטל 13א.

גלעד קרן: חיוב בהיטל השבחה יהיה בשיעור הקבוע בשומת ההשבחה שנערכה לפי הוראות סעיף 4 או בשיעור הקבוע בלוח שומה כאמור בסעיף 5 בלבד, או בהתאם להחלטת השמאי המכריע, ועדת הערר או בית המשפט, לפי העניין.

גלעד קרן: "; (4) בסעיף 14 – (א) במקום כותרת השוליים יבוא "שמאי מכריע, ערר וערעור, לעניין שומה"; (ב) סעיפים קטנים (א) עד (ג) יימחקו, ואחריהם יבוא: (ג1) על,שומה לפי סעיף 4 ניתן לערור לפני ועדת ערר לפיצויים ולהיטל השבחה, בתוך 60 ימים מיום שבו הומצאה השומה;

גלעד קרן: על לוח שומה לפי סעיף 5 ניתן לערור לפני ועדת ערר לפיצויים ולהיטל השבחה בתוך שנה ממועד פרסום לוח השומה; יושב ראש ועדת הערר לפיצויים ולהיטל השבחה רשאי להאריך את התקופה האמורה מטעמים מיוחדים שיירשמו".

ראול סרוגו: כל תיקי היטל השבחה יגיעו לשמאי מכריע ולוועדת ערר.

ראול סרוגו: זאת אומרת שכל תיק יגיע.

ראול סרוגו: ברגע שאין אפשרות להגיש השגה, אז מה זה אומר?

גלעד קרן: מקריא:

אופיר פינס-פז: הערות.

ראול סרוגו: אני לא יודע מה נעשה בקטע הזה.

ראול סרוגו: כנראה שזה שינוי של הדקה ה-90.

ראול סרוגו: אני לא ראיתי את זה בשום מקום אחר.

ראול סרוגו: יש כאן מצב של ביטול אפשרות ההשגה, שזאת זכות אלמנטארית.

ראול סרוגו: זה קיים במס שבח, זה קיים בארנונה ובכל מקום.

ראול סרוגו: מגישים נגדך שומה, אתה מגיש השגה.

ראול סרוגו: אז קודם תדונו בהשגה.

ראול סרוגו: אולי זה ייתר את כל ההליך של השמאי המכריע, ועדות ערר ועוד?

ראול סרוגו: אולי אני אצליח לשכנע את עובד הוועדה המקומית שאני צודק?

ראול סרוגו: אתם מבטלים על הליך ההשגה והולכים לערר.

ראול סרוגו: ערר על מה?

ראול סרוגו: על דבר שלא נדון עד עכשיו.

ראול סרוגו: לא יכול להיות מצב שבו לא יהיה הליך מסודר של השגה.

ראול סרוגו: הוועדה המקומית תדון בהשגה ותחליט אם לקבל או לדחות.

ראול סרוגו: יכול להיות שיגיעו להסכמה.

ראול סרוגו: אבל היום כל תיק יגיע לוועדת ערר ולשמאי מכריע.

ארז כהן: צריך להבין את הפרקטיקה מעבר למילים הכתובות בחוק.

ארז כהן: המשמעות היא שעל כל עסקה של העברת דירה בטאבו, אם יש היטל השבחה, האדם יצטרך ללכת לעררים.

ארז כהן: אתם יוצרים פקק בלתי אפשרי.

ארז כהן: צריך להבין מה קורה היום.

ארז כהן: זה אומר שכל עסקה וכל היתר בניה יצטרך לעבור להליך של ערר.

אופיר פינס-פז: מה ההבדל בין הליך הערר להליך ההשגה?

ארז כהן: היום יש הליך השגה לוועדה המקומית בצורת שומה אחרת, התדיינות.

ארז כהן: רוב התיקים נעצרים שם.

ארז כהן: היום אתם יוצרים מהלך שבו הפקק הוא בלתי ידוע.

יהושע לידור: אני מעיריית תל אביב.

יהושע לידור: אנחנו מדברים פה על תהליך שונה ממה שהכרנו לאורך שנים, שהתנהל בצורה מקצועית ולטעמי גם יעילה.

יהושע לידור: ככל הנוגע לעירית תל אביב ההתנהלות היתה מקצועית, ללא כל מסחרות.

יהושע לידור: אנחנו בית חרושת.

יהושע לידור: לדעתי אנחנו מייצרים עבודה מקצועית נכונה כאשר אנחנו מדברים על כ-1,000 שומות בשנה, שעליהן יש גם שומות נגדיות.

יהושע לידור: בהנחה שהעבודה נעשית באופן מקצועי, וזה מה שאני מכיר, אני חושב שהתהליכים שמוצעים פה יפגמו ביעילות של העבודה.

יהושע לידור: אני מבקש להוסיף.

יהושע לידור: כל שמאות מוסכמת אצלנו נבדקת על ידי צוות בעלי מקצוע ולא על ידי אדם אחד.

יהושע לידור: לא כולם קבלנים.

יהושע לידור: יש אנשים שמוכרים דירה, מקימים פרגולה וכדומה.

יהושע לידור: אנשים כאלה יצטרכו לעבור ויה דולורוזה ועם עלויות לא מוצדקות, בעוד שבשמאות מוסכמת אנחנו גומרים.

אופיר פינס-פז: נדמה לי שאתה צודק.

אופיר פינס-פז: אני רוצה לשאול שתי שאלות: האם יש כללים מחייבים בהתדיינות הזאת, שהם אחידים על כל מדינת ישראל?

אייל יצחק: ממש לא.

אייל יצחק: התהליך הזה של התדיינות מול הוועדה המקומית הוא בדרך כלל הליך מכוער.

אייל יצחק: עבדתי 7 שנים בתוך ועדה לתכנון ובניה בראשון לציון.

אייל יצחק: אני יכול לומר שהתהליך הזה אמנם קצר אבל מכוער מאוד.

אייל יצחק: בעשרות אחוזים נידרש הנישום להיכנס לחדר.

אייל יצחק: בדרך כלל הוא תחת לחצים של זמנים.

אייל יצחק: אני אומר את זה כאחד שהיה שם כאיש רשות.

אייל יצחק: אני חושב שזה דבר שצריך להיפסק.

אייל יצחק: זה לטובת המקצוע, לטובת העם, לטובת העניין.

תומר רוזנר: גם מבקר המדינה חושב כך.

אופיר פינס-פז: משרד המשפטים, אתם הצעתם את זה?

שרית דנה: אנחנו מציעים את זה ואנחנו רוצים להסביר.

אופיר פינס-פז: למה אתה אומר שזה ברגע האחרון?

ראול סרוגו: דיברתי על ביטול ההשגה.

שרית דנה: את ביטול ההשגה הציעה הוועדה.

אופיר פינס-פז: הוועדה עוד לא הציעה כלום.

שרית דנה: סליחה, הייעוץ המשפטי של הוועדה.

אופיר פינס-פז: למה הסכמתם לזה?

אופיר פינס-פז: אם חשבתם שהוא צודק, למה לא הצעתם את זה?

אופיר פינס-פז: אם חשבתם שהוא לא צודק, למה לא התנגדתם?

שרית דנה: קודם כל אנחנו דנים בלב פתוח ונפש חפצה בהערותיו של עורך דין רוזנר ופעמים רבות מקבלות אותן.

שרית דנה: השתכנענו שיש פה הליך מיותר כאשר בעצם הנוסח של היום איננו מונע את אותה עשייה ממש, רק בלי לקרוא לזה שלב.

שרית דנה: הרי מה נאמר פה?

שרית דנה: אנחנו אמרנו שניתן להגיש השגה בעילות שמפורטות פה.

שרית דנה: אותו דבר נאמר פה שהוועדה המקומית רשאית לתקן את שומתה באותן עילות.

שרית דנה: זאת אומרת, אין שום קושי, גם לפי הנוסח הקיים היום.

שרית דנה: יגיש היום אדם פניה לוועדה המקומית עם שומה אחרת.

שרית דנה: אם אחת מהעילות המפורטות פה מתקיימות, תהיה רשאית - - - אין פרוצדורה קבועה בדין ולכן היא גם לא שלב מחויב ולכן היא גם לא מעכבת.

שרית דנה: זאת אומרת, כיוון שכתוב "הוועדה המקומית רשאית לשנות את השומה מנימוקים שעניינם" וכך הלאה.

ראול סרוגו: מה עם טעות בשומה?

ראול סרוגו: היא לא נרשמה פה.

ראול סרוגו: השמאי של הוועדה טעה, אז אני לא יכול להשיג ולשכנע אותו?

תומר רוזנר: כפי שאמרה הגברת דנה, במקרה הזה היתה נפש חפצה ולב פתוח לשמוע את הערותינו בנושא הזה.

תומר רוזנר: בעצם אנחנו מציעים לבטל שלב פורמאלי לשם היעילות.

תומר רוזנר: אני לא מציעים לפגוע בזכויות האזרח.

תומר רוזנר: האזרח תמיד יוכל לפנות ולבקש תיקון של החלטת הוועדה המקומית, באותן עילות, כפי שהממשלה הציעה.

תומר רוזנר: אם יש טעות טכנית, אם יש טעויות שהן לא קשורות לעבודת השמאי.

תומר רוזנר: גם הממשלה הציעה, ואנחנו חושבים שזה נכון, שבנושא של טעויות בשומה אין יותר השגה.

תומר רוזנר: במושן שיקול הדעת השמאי, רוצים לנטרל את הוועדה המקומית כי היום זה שורש הרע.

שרית דנה: אם יש טעות זה כתוב.

רן וירניק: על פרגולה ישלחו אותו לכל המערך הזה.

שרית דנה: על פרגולה לא צריך להתדיין.

אופיר פינס-פז: יש אפשרות לעשות הפרדה בחקיקה בין אזרחים רגילים לבין קבלנים?

תומר רוזנר: אין אפשרות.

אופיר פינס-פז: או בין בקשות בנושאים פעוטים לבין - - - סליחה, זה מתייחס רק להיטל השבחה ולא ל-197.

תומר רוזנר: נכון.

שרית דנה: אני רוצה לומר מילה על ההתדיינות.

שרית דנה: הנחת המוצא שמסתובבת פה ושהיא הרוח הנושבת, שעל כל חיוב בהיטל השבחה יש התדיינות, היא הנחת מוצא משונה.

שרית דנה: כשאנחנו מקבלים חיוב לארנונה אנחנו לא חושבים שאנחנו יכולים להתדיין עם הרשות.

שרית דנה: הקונספט הרווח הוא כזה: אנחנו ועדה מקומית נוציא שומה על 120% כי אנחנו נצטרך לוותר בהליך המשא ומתן.

שרית דנה: יבוא האיש, אחד נוותר לו 20, השני נוותר לו 16, אחד נוותר לו 17.

שרית דנה: גם אם ויתרנו לזה 16, את השומה הבאה נוציא שוב ב-120.

ארז כהן: אדוני, אפשר לטעון את זה לגבי כל רשות מס במדינת ישראל.

ארז כהן: מס הכנסה זה אותו דבר.

פזית ברץ: אני יועצת משפטית בעיריית תל אביב ויש לי כמה הערות.

פזית ברץ: אם מחליטים להותיר את מוסד ההשגה, שירד באמת בדקה ה-90, אני חושבת שיש לו משמעות רק אם נותנים לעובד המוסמך, שהוא זה שאמור להחליט בהשגות, סמכויות אמיתיות של החלטה.

פזית ברץ: אם זה רק טכני לגמרי, חבל להשאיר את כל המוסד הזה כי זה רק עוד עיכוב בירוקראטי ולפי הצעת החוק הקיימת, היא גם אורכת המון זמן, דהיינו, 60 יום להשגה, 60 יום לתשובה.

פזית ברץ: חצי שנה רק הליך ההשגה.

פזית ברץ: מותירים את הליך ההשגה רק אם יש לו סמכויות אמיתיות.

אופיר פינס-פז: פה אין הצעה לסמכויות אמיתיות.

אופיר פינס-פז: סרוגו, ממילא זה מיותר.

פזית ברץ: בסעיף ג2 נאמר שוועדת ערר רשאית לדחות ערר, לקבל אותו בחלקו.

פזית ברץ: לא כתוב כאן חובת הנמקה.

פזית ברץ: זה דבר חשוב שלא מצוין כאן.

פזית ברץ: צריך שוועדת הערר תנמק את החלטה.

אופיר פינס-פז: אנחנו נכתוב את זה.

גלי בן אור: פזית צודקת רק שחוק ההנמקות כבר קובע את זה.

גלי בן אור: הוא מטיל את חובת ההנמקה על כל רשות שהוענקה לה סמכות על פי דין.

אופיר פינס-פז: אנחנו רוצים לכתוב את זה באופן מפורש.

אופיר פינס-פז: אנחנו נכתוב את זה במפורש.

פזית ברץ: הסעיף האחרון בעמ' 11.

פזית ברץ: בדיון הקודם הבנתי שאין זכות להגיש ערר על שמאי מכריע.

אופיר פינס-פז: לא, יש ועדת ערר.

אופיר פינס-פז: אם לא הבנת את זה אז נרדמת בשמירה.

ניקו פרימו: רק היום ראיתי את התיקון המוצע על ידי הייעוץ המשפטי של הוועדה.

ניקו פרימו: להבדיל מחברי ארז, גם אני בא מהשוק הפרטי.

ניקו פרימו: אני חושב אחרת, אני חושב שהתיקון הזה הוא תיקון פשוט מבריק והוא הולך לעשות סדר בדברים.

ניקו פרימו: צריך לקבל אותו בדיוק כפי שהוא כתוב.

ניקו פרימו: אם אתה תיקנת אותו, אדוני, תבורך.

ראול סרוגו: אני מצטער, אתם הולכים פה לעשות מעשה שהעיכוב היום בוועדות התכנון והבניה ובוועדות המחוזית הוא כאין וכאפס לעומת מה שיקרה.

ראול סרוגו: היום רוב התיקים בהיטל השבחה נגמרים בוועדה מקומית, על ידי השגת השגה מטעם הנישום.

אופיר פינס-פז: אתה כנראה לא מבין על מה הדיון.

אופיר פינס-פז: בכל מקרה, גם בנוסח שיש השגה, ההשגה היא טכנית ולא על טעות בשומה.

אופיר פינס-פז: זאת אומרת, גם לשיטתך, זה לא מוביל לשום מקום חוץ מאשר לגרירת רגליים.

ראול סרוגו: זה לא נכון.

ראול סרוגו: רוב התיקים, והסטטיסטיקות מראות את זה, נגמרים בוועדה המקומית, כשהדעות חלוקות בעיקר על השומה ולא על דברים אחרים.

ראול סרוגו: יקרה מצב שכל היתר של כל קבלן יגיע לויה דולורוזה של שמאי מכריע וועדת ערר.

ראול סרוגו: זה יתקע היתרים, זה יתקע בניה.

ראול סרוגו: אני לא מבין מה שאתם עושים פה.

ראול סרוגו: הולך להתבצע כאן מצב מאוד חמור ואתם עוברים על זה בשוויון נפש.

אופיר פינס-פז: לפי ההצעה אנחנו מקצרים בירוקרטיה.

אופיר פינס-פז: מצד שני, אני חושב שאנחנו במקום שיכול להיות בו מסחרה ואנחנו לא מאפשרים יותר את המסחרה.

ראול סרוגו: יש הבדל בין הליך ההשגה, שהוא לא מסחרה לבין שומה מוסכמת שאולי יש בה מידה מסוימת של מסחרה.

ראול סרוגו: אני מתפלא איך הם לא מתנגדים לזה.

ראול סרוגו: כל עולמם הולך להיות חרב.

ראול סרוגו: כל השמאים יהיו מחוסרי עבודה.

ארז כהן: היושב ראש שלהם מתנגד לזה.

ראול סרוגו: היום אני ממנה שמאי מטעמי, שיגיש שומה אחרת.

ראול סרוגו: לא חייבים לנהל מסחרה.

ראול סרוגו: השמאי מטעם הוועדה יגיד אם הוא מקבל או לא מקבל, זה הכל.

אופיר פינס-פז: אני לא שופט אבל אני רוצה להגיד לך שכל מה שאתה מוסיף זה רק גורע ומחזק את עמדתי שלא לתמוך בבקשה שלך.

אופיר פינס-פז: אני מצטער להגיד לך.

אופיר פינס-פז: כל מה שאתה מתאר מחזק אותי במחשבתי - - -

ראול סרוגו: יהיו 10 שמאים בכל הארץ שידונו בעשרות אלפי תיקים.

ראול סרוגו: זה מה שיקרה.

ראול סרוגו: תיראו מה שאתם עושים כאן.

ראול סרוגו: אתה חושב שאני אשלם מה שהוועדה המקומית אומרת לי לשלם?

ראול סרוגו: אתה יודע מה זה שומה?

ראול סרוגו: איך מעריכים שווי של קרקע?

ראול סרוגו: יש כאן 10 שמאים וכל אחד יעריך משהו שונה.

ראול סרוגו: על מה אתה מדבר?

שרית דנה: רק על הנושאים הטכניים.

ראול סרוגו: מה קורה במס שבח?

ראול סרוגו: מה ההבדל?

ארז כהן: הליכי הערעור יגרמו לזה שבפועל לא יהיה קיצור.

אופיר פינס-פז: אני אגיד לכם איפה הבעיה, לפי מיטב כושר שיפוטי.

אופיר פינס-פז: אני לא מתמחה בתחום הזה ולא הגשתי השגות מימיי.

אופיר פינס-פז: נראה לי שבוודאי שיהיה השלב של הויכוח.

אופיר פינס-פז: השאלה, איפה הוא יתרחש?

אופיר פינס-פז: אם הוא מתרחש בוועדה המקומית, אז הוא נעשה בהליך שאין בו כללים, שהוא לא שקוף.

ראול סרוגו: אופיר, בהצעת החוק הקודמת נקבעו הכללים.

אופיר פינס-פז: 50 שנים לא היו כללים.

אופיר פינס-פז: חברים, אני יודע מה המצב נכון לעכשיו.

אופיר פינס-פז: נכון לעכשיו יש סוג של התדיינות מאוד לא פשוטה על נושא שהוא תמיד יהיה שנוי במחלקות.

אופיר פינס-פז: כמו שאמרת, 10 שמאים יתנו 10 שומות שונות בהליך לא שקוף, בוועדה מקומית כזאת או אחרת.

אופיר פינס-פז: זה דבר שהוא לא סביר.

אופיר פינס-פז: אם יש טעויות טכניות, בוודאי.

אופיר פינס-פז: אם יש ויכוח מהותי על השומה, הוא צריך להתנהל בפורום יותר אובייקטיבי.

אופיר פינס-פז: צריך בשביל זה 100 שמאים?

אופיר פינס-פז: אז השמאים לא יעבדו בוועדה המקומית, הם יעבדו במקום אחר.

אופיר פינס-פז: הרי באיזה מקום יצטרכו להכריע.

אופיר פינס-פז: אני מבין אותך, כמי שמייצג את האינטרסים של הקבלנים.

אופיר פינס-פז: אולי אתה רוצה להבין לפי מה שאתה מכיר ועם האנשים שאתה מכיר.

אופיר פינס-פז: אבל כשאתה בודק את זה מבחינה ציבורית ועניינית זה לא יכול היה להימשך.

אופיר פינס-פז: אם כבר עושים חוק, צריך לעשות את השינוי הגדול הזה לאורך כל הדרך אחרת לא באמת נעשה את השינוי.

ארז כהן: אדוני צריך לחשוב גם על האזרח הקטן.

אופיר פינס-פז: לכן שאלתי אם אפשר לעשות הבחנה בין אזרח קטן שבא פעם בחייו לוועדה מקומית, לבין אדם שהוא לקוח קבוע של ועדה מקומית.

שרית דנה: לפי סכום.

שרית דנה: לשמאים אסור היום על פי החוק לעבוד לפי אחוזים.

שרית דנה: לכן אנחנו מניחים שהם עובדים על פי החוק.

שרית דנה: לכן מי שיש לו תיק קטן ואין לו כסף לשכור שמאי כדי שיעשה את המשא ומתן, משלם את השומה שהיא בהגדרה 120% שהוועדה המקומית הציעה לו.

שרית דנה: מי שיש לו כסף לשכור שמאי, הוא שולח את השמאי שלו למשא ומתן.

שרית דנה: זה שהגיעו במו"מ עם א' ל-100, לא אומר שעל השכן לא יטילו 120.

שרית דנה: מה יקרה פה?

שרית דנה: אחרי התיק הראשון או השני של הכרעה של השמאי המכריע, שבשכונה ג' באשדוד היטל ההשבחה הוא 1,000 שקל למטר, לא תוכל יותר ועדה מקומית להוציא שומה של 1,200.

אופיר פינס-פז: למה לא?

שרית דנה: מר כהן, גם אני חיה בתוך עמי.

שרית דנה: כאשר יש החלטה - - -

ראול סרוגו: מה ההחלטה?

אופיר פינס-פז: מה שכתוב פה יהיה, דהיינו, ביטול ההשגה.

ראול סרוגו: במצב הזה אני מבקש שתוטל סנקציה חמורה ביותר על הוועדה המקומית שתעשה 120% כמו שהיא אומרת.

ראול סרוגו: הרי במצב החדש היא לא תעשה 120%.

ראול סרוגו: היא לא תדרוש 150% מהשומה, היא הרי יודעת שזה עומד להגיע לשמאי מכריע.

ראול סרוגו: אז היום הוועדה המקומית לא תבקש יותר.

ראול סרוגו: אני לא מבין את זה.

אופיר פינס-פז: חברים, אנחנו הולכים לכיוון הזה.

אופיר פינס-פז: הימים יגידו אם הדבר הזה מוכיח את עצמו.

אופיר פינס-פז: יכול להיות שכל החוק יהיה הוראת שעה ל-5 שנים.

אופיר פינס-פז: נמשיך לקרוא.

גלעד קרן: מקריא: בסעיף 7, התקנות יובאו לוועדה רק לגבי השכר.

אופיר פינס-פז: בחיים שלי לא ראיתי הערות תחילה ותחולה כל כך מורכבות.

אופיר פינס-פז: למישהו יש הערות?

יהושע לידור: בעניין תשלומי פיגורים.

יהושע לידור: יש פה התייחסות למצב שבו הנישום שילם בפיגור וניתנת פה האפשרות לאינסטנציות המעין שיפוטיות להפחית את הריבית המשולמת על ידו.

יהושע לידור: אנחנו חושבים שצריך לעשות את זה סימטרי.

יהושע לידור: היה והנישום שילם את מלוא השומה ובסוף התהליך הרשות צריכה להחזיר לו כי נפסק פחות, שגם שם תהיה הסמכות להפחית את תשלומי הפיגורים, שהרשות צריכה לשלם לנישום.

יהושע לידור: כלומר, להפחית את הריבית באותה סימטריה.

יהושע לידור: אני מפנה לסעיף 16.

פזית ברץ: במצב שבו הנישום שילם הכל וחייבים להחזיר לו כסף, ונמשכו ההליכים שלא באשמת הרשות, שהיא לא תצטרך לשאת בכל הריבית הגבוהה הזאת על הסכום שהיא צריכה אחר כך להוסיף או להחסיר.

פזית ברץ: צריך לעשות משהו סימטרי.

פזית ברץ: אם אפשר להפחית לנישום, אפשר להפחית גם את ההחזר שהרשות צריכה להחזיר.

שאול וייסמן: למה הריבית היא לא לפי חוק פסיקת ריבית?

פזית ברץ: מה שכתוב עכשיו בהצעה זה, שאם בסוף ההליך מתברר שהנישום צריך להוסיף עוד כסף לרשות, לעומת מה שהוא הציע בשומה שלו, תהיה סמכות לגוף השיפוטי להפחית את הריבית, שהיא ריבית גבוהה, זה 9% לשנה.

פזית ברץ: תהיה סמכות להפחית את אותה ריבית כי ההליכים נמשכו שלא באשמתו.

פזית ברץ: אנחנו מבקשים משהו סימטרי.

אופיר פינס-פז: לא, לא תקבלו.

פזית ברץ: אנחנו לא אשמים אם ימשכו תהליכים בוועדת ערר?

פזית ברץ: אנחנו לא אשמים.

אופיר פינס-פז: זה לא סימטרי.

אופיר פינס-פז: אתם גוף חזק, יש לכם 100 עורכי דין.

אופיר פינס-פז: אתם טעיתם, ההוא לא קיבל את הכסף שלו.

אופיר פינס-פז: אתם תשלמו ריבית והצמדה, זה לא מעניין אותי.

אופיר פינס-פז: אתם תשלמו לאזרח והאזרח לא ישלם לכם.

אופיר פינס-פז: זה כל ההבדל.

ארז כהן: אופיר, אבל למה 9% ולא 4%?

אופיר פינס-פז: אני קובע את האחוזים.

ארז כהן: חוק פסיקת ריבית קובע 4%.

אופיר פינס-פז: אני לא מסכים לסימטריה בין האזרח לבין הרשות.

אופיר פינס-פז: עירית תל אביב תסתדר בלי הריבית, האזרח לא.

אופיר פינס-פז: האזרח יתגלגל שנתיים בוועדות ערר.

אופיר פינס-פז: העירייה לא מתגלגלת בוועדות ערר.

אופיר פינס-פז: היא יושבת מסודרת.

פזית ברץ: אבל זה לא אשמתנו.

אופיר פינס-פז: לא אמרתי שזאת אשמתכם.

אופיר פינס-פז: אני לא מוכן שיורידו לכם ריבית והצמדה.

אופיר פינס-פז: הערות נוספות.

ארז כהן: בעקבות הוראות המעבר, גילינו פה לראשונה שבוטל סעיף ההשגות.

ארז כהן: כפי שסרוגו אמר, כל התיקים עוברים אוטומטית לשמאי מכריע.

ארז כהן: לדעתי צריך לשנות את סעיף 3 כך ששר המשפטים ימנה לפחות 20 שמאים.

ארז כהן: 10 זה היה לפני שדיברנו על ביטול ההשגה.

ראול סרוגו: אופיר, גם 100 לא יספיקו.

אופיר פינס-פז: אני אומר עוד פעם.

אופיר פינס-פז: המשא ומתן שקיימתם עם הוועדה המקומית הוא לא על פי חוק.

אופיר פינס-פז: נכנסתם, דפקתם בדלת, לא דפקתם בדלת.

אופיר פינס-פז: זה לא על פי השגה, זה לא על פי החוק, אני לא יכול למנוע מכם לעשות את זה בעתיד.

אופיר פינס-פז: עזבו את זה.

אופיר פינס-פז: ההשגות שיכולתם להשיג על עניינים טכניים תוכלו לעשות גם עכשיו.

אופיר פינס-פז: לגבי גובה השומה זה הולך לוועדת ערר.

ארז כהן: בחוק המקורי אפשר היה להגיע להסכמה עם הרשות.

אופיר פינס-פז: בשביל זה עושים שמאי מכריע.

אופיר פינס-פז: אי אפשר גם לאכול את העוגה וגם להשאיר אותה שלמה.

ארז כהן: מה ביקשנו?

ארז כהן: מכיוון שבוטל הליך ההשגה - - -

ארז קמיניץ: ההשגה היתה טכנית גם בהצעה של הממשלה.

אופיר פינס-פז: אתם רוצים 50?

שרית דנה: לא, כי הם לא רוצים שמאים מכריעים, זה ברור לגמרי.

ראול סרוגו: עכשיו כולם ילכו להיות שמאים מכריעים כי לא תהיה להם עבודה.

שרית דנה: 10 שמאים זה מאה אחוז בסדר.

שרית דנה: יש פה עוד הוראת מעבר שגם היא מקלה.

שרית דנה: שר המשפטים ישמח מאוד לדחות את הכניסה לתוקף על תיקים קטנים.

שרית דנה: זאת אומרת, שממילא יש פה וסת שלא מעביר את התיקים הקטנים, עד 50,000 לשמאי המכריע, עד שלא נראה שיש לנו קאדר.

שרית דנה: לכן יש לנו וסת בתוך החוק ואני לא חושבת שיש צורך ביותר מעשרה כי החשש שהם יסגרו משרדים לחינם, הוא חשש כבד.

אופיר פינס-פז: לא לכל השמאים יש משרדים.

אופיר פינס-פז: יש הרבה שמאים שעובדים אצל אחרים.

רן ורניק: אלה לא השמאים שאתה רוצה לראות כשמאים מכריעים.

אופיר פינס-פז: אני לא נכנס לזה.

אופיר פינס-פז: מרוב שהשוק הזה קטן, זה הופך להיות עניין אישי.

רן ורניק: זה כבר לא כל כך מעט, יש 1,400 שמאים.

ארז קמיניץ: אם אפשר להסמיך את היועץ המשפטי לבדוק את סעיפי התחולה ולראות שכל הסעיפים שאנחנו מבקשים תחולה מאוחרת או מוקדמת שהם מתאימים לשינויים שנעשו.

שרית דנה: אנחנו רוצים לאפשר בחירה מיידית של השמאים על מנת שב-1.1 יהיו לנו כבר שמאים.

שרית דנה: אנחנו מבקשים בעצם לאפשר את כינוסה של הוועדה המייעצת ואת המינוי של השמאים המכריעים עד ל-1.1.2009, על מנת שכשהחוק ייכנס לתוקפו אז יהיו כבר שמאים שיהיו במודוס של תחילת עבודה.

שרית דנה: ההוראות של המינוי ייכנסו מייד והתחולה המהותית, יעברו אליהם תיקים ב-1.1.2009 בתנאי שיהיו תקנות ומספיק שמאים.

אופיר פינס-פז: מה לגבי נושא הענישה?

גלי בן אור: רביד הסבירה שאחרי הישיבה האחרונה שהיתה לנו עם תומר קבענו שיראו את השמאי המכריע כעובד ציבור לצורך חוק העונשין וזה נקבע במפורש.

גלי בן אור: בחוק העונשין יש שורה ארוכה של עבירות שקובעות עונשים חמורים: מרמה, הפרת אמונים וכדומה, עד 3 שנות מאסר.

גלי בן אור: כשאנחנו עושים את המנגנון הזה אנחנו בעצם תופרים לו חליפה מאוד ברורה וידועה.

גלי בן אור: אנחנו מכניסים אותו למסגרת שמאפשרת לנו להעמיד אותו לדין ככל שהוא יעבור על הדינים האלה בצורה מאוד ברורה.

גלי בן אור: לכן, לדעתה, אין צורך לקבוע כאן עבירה ספציפית בנושא ניגוד העניינים.

גלי בן אור: אנחנו נקבל לזה מענה בחוק העונשין.

אופיר פינס-פז: זה לא מקובל עלי.

אופיר פינס-פז: מה שאמרתי קודם זה מה שהיה.

אופיר פינס-פז: 3 שנות מאסר על עבירה של אי דיווח והסתרה של ניגוד עניינים.

ארז קמיניץ: צריך לבדוק שזה לא בתום לב.

אופיר פינס-פז: ברור, אמרתי במזיד, ביודעין, במחשבה פלילית.

אופיר פינס-פז: החוק הזה לא יהיה הוראת שעה.

אופיר פינס-פז: רק הסעיף עליו דיברתי יהיה בהוראת שעה ל-5 שנים.

אופיר פינס-פז: אני אגיד לכם למה.

אופיר פינס-פז: אם כל החוק יהיה הוראת שעה, יבוא וייסמן לוועדה בעוד 5 שנים ויגיד שלפני 5 שנים עשו פה חוק ולא קרה איתו כלום.

אופיר פינס-פז: אני לא יכול להרשות את זה, השקעתי בחוק זהה שעתיים וזה הרבה מאוד זמן מבחינת הוועדה.

אופיר פינס-פז: אני חושב שיצא תוצר לא רע בכלל.

ארז כהן: ימים יגידו.

אופיר פינס-פז: נכון.

אופיר פינס-פז: לכן אני אומר שהסעיף המרכזי הוא 5 שנים כי אני באמת לא בטוח שהמנגנון הזה יעבוד עד הסוף.

אופיר פינס-פז: להגיד שכל החוק יהיה הוראת שעה ל-5 שנים, זה כאילו אין חוק.

אופיר פינס-פז: אם לא היה קורה מה שהיה קורה בוועדת חוקה, לא הייתי הולך לזה.

אופיר פינס-פז: אבל, אחרי שהיה ניסיון בוועדת חוקה שהסתיים בפיאסקו, אני לא רוצה שנהיה שותפים לעוד פיאסקו.

אופיר פינס-פז: מי בעד הצעת החוק לקריאה שניה ושלישית.

אופיר פינס-פז: עבר פה אחד.

שרית דנה: אני רוצה להגיד תודה לתומר ולצוותו.

אופיר פינס-פז: הישיבה נעולה.